CELEX: 32021D1787
Language: hu
Date: 2021-10-05 00:00:00
Title: A Tanács (EU) 2021/1787 határozata (2021. október 5.) a Nemzetközi Gabonatanácsban a „gabona” vagy „gabonák”1995. évi Gabonakereskedelmi Egyezmény szerinti fogalommeghatározásának módosításával kapcsolatban az Európai Unió által képviselendő álláspontról

2021.10.11.   
               
               
                  HU
               
               
                  Az Európai Unió Hivatalos Lapja
               
               
                  L 359/103
               
            
         A TANÁCS (EU) 2021/1787 HATÁROZATA
         (2021. október 5.)
         a Nemzetközi Gabonatanácsban a „gabona” vagy „gabonák”1995. évi Gabonakereskedelmi Egyezmény szerinti fogalommeghatározásának módosításával kapcsolatban az Európai Unió által képviselendő álláspontról
         AZ EURÓPAI UNIÓ TANÁCSA,
         tekintettel az Európai Unió működéséről szóló szerződésre és különösen annak 207. cikke (4) bekezdésének első albekezdésére, összefüggésben a 218. cikke (9) bekezdésének a) pontjával,
         tekintettel az Európai Bizottság javaslatára,
         mivel:
         
                     (1)
                  
                  
                     Az 1995. évi Gabonakereskedelmi Egyezményt (a továbbiakban: az egyezmény) az Unió a 96/88/EK tanácsi határozat (1) révén kötötte meg, és az 1995. július 1-jén lépett hatályba.
                  
               
                     (2)
                  
                  
                     Az egyezmény 2. cikke (1) bekezdésének e) pontja meghatározza az egyezmény alkalmazásában a „gabona” vagy „gabonák” fogalmát. A Nemzetközi Gabonatanács tagjai dönthetnek úgy, hogy az egyezmény 32. cikkével összhangban módosítják ezt a fogalommeghatározást.
                  
               
                     (3)
                  
                  
                     2021. május 14-én a Nemzetközi Gabonatanács Titkársága azt javasolta, hogy a hüvelyeseket 2021. november 1-jei hatállyal vegyék fel a „gabona” vagy „gabonák” fogalmának az egyezmény 2. cikke (1) bekezdésének e) pontja szerinti meghatározásába. Az említett javaslat szerint „a »gabona« vagy »gabonák« 1995. évi Gabonakereskedelmi Egyezmény 2. cikke (1) bekezdésének e) pontja szerinti fogalommeghatározásába bele kell foglalni a lencsét, a szárazborsót, a csicseriborsót, a szárazbabot, az egyéb hüvelyeseket és az ezekből készült termékeket”.
                  
               
                     (4)
                  
                  
                     Az Egyesült Nemzetek Élelmezési és Mezőgazdasági Szervezetének 1994. évi Élelmiszer-alapanyagok meghatározása és besorolása (tervezet) szerint „[a] hüvelyesek egynyári hüvelytermésű növények, amelyeknek változó méretű, formájú és színű hüvelyeiben 1–12 szem vagy mag található. Élelmiszerként és takarmányként egyaránt felhasználják őket.”
                  
               
                     (5)
                  
                  
                     Helyénvaló meghatározni az Unió által a Nemzetközi Gabonatanácsban a „gabona” vagy „gabonák” egyezmény szerinti fogalommeghatározásának módosításával kapcsolatban képviselendő álláspontot, mivel az Uniónak érdekében áll a Nemzetközi Gabonatanács termékkörének kiterjesztése azáltal, hogy a „gabona” vagy „gabonák” fogalommeghatározása kiegészüljön a hüvelyesekkel,
                  
               ELFOGADTA EZT A HATÁROZATOT:
         
            1. cikk
            A Nemzetközi Gabonatanácsban az Unió által képviselendő álláspont az, hogy a Gabonakereskedelmi Egyezmény 2. cikke (1) bekezdése e) pontjának oly módon történő módosítása mellett kell szavazni, hogy a Nemzetközi Gabonatanács titkársága által 2021. május 14-én benyújtott javaslattal összhangban a „gabona” vagy „gabonák” fogalommeghatározása kiegészüljön a hüvelyesekkel.
         
         
            2. cikk
            Ez a határozat az elfogadásának napján lép hatályba.
         
         
            Kelt Luxembourgban, 2021. október 5-én.
            
               
                  a Tanács részéről
               
               
                  az elnök
               
               A. ŠIRCELJ
            
         
         
            (1)  A Tanács 96/88/EK határozata (1995. december 19.) az 1995. évi Nemzetközi Gabonaügyi Megállapodást alkotó Gabonakereskedelmi Egyezmény és Élelmiszersegély-egyezmény Európai Közösség által történő jóváhagyásáról (HL L 21., 1996.1.27., 47. o.).